ฟินันซ่าลุยตั้ง3กองทุนอสังหา
ฟินันซ่า ซุ่มตั้งกองทุนอสังหาฯ ขายปีหน้า 3 กอง มูลค่า 5,600 ล้านบาท ชูปันผลดีสม่ำเสมอ
29 ต.ค. 2555

ฟินันซ่า ซุ่มตั้งกองทุนอสังหาฯ ขายปีหน้า 3 กอง มูลค่า 5,600 ล้านบาท ชูปันผลดีสม่ำเสมอ
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า ในปี 2556 บริษัทมีแผนออกกองทุนรวมอสังหาริมทรัพย์ประมาณ 3 กองทุน มูลค่ารวม 5,600 ล้านบาท เพื่อเป็นทางเลือกให้นักลงทุนที่ต้องการผลตอบแทนสม่ำเสมอจากค่าเช่า โดยคาดว่าไตรมาสแรกจะขายได้ 1 กองทุน
ทั้งนี้ บริษัทเริ่มเข้ามารุกธุรกิจกองทุนอสังหาริมทรัพย์ หลังจากได้บริหารจัดการกองทุนรวมอสังหาริมทรัพย์ตรีนิตี้เป็นกองแรก 
สำหรับกองทุนที่อยู่ระหว่างจัดตั้ง ได้แก่ กองทุนอสังหาริมทรัพย์ลงทุนในโรงแรมขนาด 1,800 ล้านบาท ลงทุนในโกดังสินค้าขนาด 1,800 ล้านบาท และลงทุนในอาคารสำนักงานให้เช่าขนาด 2,000 ล้านบาท โดยเฉพาะสำนักงานให้เช่า ปัจจุบันไม่ค่อยมีโครงการใหม่ ขณะที่ปัจจุบันราคายังไม่แพง แต่แนวโน้มความต้องการสำนักงานให้เช่าน่าจะสูงขึ้น รวมถึงการเปิดเสรีอาเซียน
นอกจากนี้ บริษัทสนใจศูนย์การค้าจังหวัดขนาดใหญ่ เนื่องจากมีแนวโน้มการเติบโตสูง จึงอาจตั้งกองทุนมาลงทุนในศูนย์การค้าหลายๆ แห่ง และดึงให้นักลงทุนในจังหวัดนั้นๆ ได้ลงทุนด้วย 
สำหรับตลาดอสังหาริมทรัพย์ในต่างประเทศ โดยเฉพาะตลาดเกิดใหม่ก็น่าสนใจ และเมื่อตลาดอาเซียนดีขึ้น อาจจะมีการออกไปลงทุนมากขึ้น ซึ่งปัจจุบันบริษัทมีกองทุนอสังหาริมทรัพย์ในต่างประเทศแล้ว แต่รอดูเกณฑ์การออกไปลงทุนตรงในต่างประเทศ